Diari Oficial de la Generalitat Valenciana


Sumari del DOGV 6443, del 21-01-2011 (2011/610)

ORDRE 25/2010, de 30 de desembre, de la Conselleria d'Indústria, Comerç i Innovació, per la qual es regulen les ajudes Comerç Innova a la pime comercial per a l'exercici 2011.
-------------------------------------------------------------------------------------------------------------------------------------------------------------------------------

### Dades del document

Número de DOGV
:   6443

Data del DOGV
:   21-01-2011

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2011/610


Data del document
:   30-12-2010

Organisme emissor
:   Conselleria d'Indústria, Comerç i Innovació

Tipus de document
:   Ordre

Anàlisi jurídica

 Descriptors 

:   * ajuda pública

ORDRE 25/2010, de 30 de desembre, de la Conselleria d'Indústria, Comerç i Innovació, per la qual es regulen les ajudes Comerç Innova a la pime comercial per a l'exercici 2011.  
 [2011/610]  
El comerç és una activitat viva, intensament relacionada amb les persones, per la seua condició de servici de naturalesa eminentment social, i com a tal sotmesa a contínues transformacions en el seu desenvolupament. Les relacions interpersonals que s'hi produïxen fan que esta activitat siga més sensible a les transformacions en l'entorn, així com en els hàbits de la conducta dels individus; canvis que es fan molt més ràpids amb la universalitat que els actuals mitjans tecnològics introduïxen en la relació, accentuats hui pels factors determinants de la nova economia com ara la globalització dels mercats, l'evolució de les tecnologies de la informació, la reducció de costos de comunicació i transports, la internacionalització financera i l'eclosió del comerç electrònic.  
Una de les característiques més rellevants de l'estructura comercial de la Comunitat Valenciana és la presència d'un dens teixit d'empreses de dimensió molt reduïda, moltes de caràcter familiar. Este teixit empresarial desenvolupa una missió complexa, ja que a més de les funcions estrictament comercials, afig altres valors de vertebració social per la seua relació directa amb el consumidor i per l'arrelament al territori que aporten al seu entorn urbà. Tot això justifica àmpliament la política que la Generalitat porta a cap a través d'incentius capaços d'estimular l'evolució del comerç des dels formats més tradicionals a les fórmules més avançades quant a competitivitat.  
El desenvolupament equilibrat de l'estructura comercial i l'incentiu a la innovació en una cultura empresarial de la qualitat és l'eix de la política comercial que es pretén desenvolupar durant este nou període. L'adaptació de l'empresa als canvis que es produïxen amb la consolidació de la Unió Europea, així com les noves modalitats o fórmules de servici al consumidor, exigixen inversions en equipament i noves tecnologies de la informació, en un marc d'excel·lència i qualitat, necessàries per a mantenir i augmentar la competitivitat individual de les empreses comercials, procurant que el creixement del sector es produïsca d'una manera harmònica i equilibrada.  
Les modificacions, en pro de la competència als mercats, introduïdes en el marc legal que regula l'activitat necessiten instruments financers de caràcter estratègic que estimulen la pime a acomodar la seua conducta als canvis del mercat i augmentar la seua eficàcia davant el consumidor en condicions de competitivitat amb la resta de formes de distribució. Per a garantir un desenvolupament equilibrat del sector en eixe context i per a acompanyar la pime comercial en el seu camí entre els desafiaments que el nou entorn de la societat de la informació i el coneixement hi presenten, la Conselleria d'Indústria, Comerç i Innovació ha considerat convenient consolidar i especialitzar les ajudes dirigides a estes en el present programa singular d'acció.  
En este moment, cal incidir en els actuals nivells de formació, qualitat, innovació i inversió de les empreses de la Comunitat Valenciana i en especial de les pimes, pel seu paper de vertebració del territori i en el manteniment d'una cultura urbana pròpia, així com de continuar aprofundint en l'enriquiment i la diversificació del teixit industrial, comercial i de servicis annexos.  
Es tracta, en definitiva, de continuar incrementant les actuals condicions de competitivitat internacional de la Comunitat Valenciana, com un dels factors determinants en el manteniment d'un desenvolupament equilibrat i sostenible en el temps, en un entorn socioeconòmic caracteritzat per la forta intensificació de la competència a escala mundial.  
Amb això pretenem aportar un teixit comercial ric, equilibrat i atractiu al conjunt de tots els factors necessaris per a la millora de la competitivitat internacional de la Comunitat Valenciana i, a través d'això, aconseguir la consolidació i la creació d'ocupació.  
Per estos motius, la Conselleria d'Indústria, Comerç i Innovació ha confeccionat un programa de suport específic d'ajudes destinades a coadjuvar a la renovació del seu comportament professional i a la modernització dels establiments, el destinatari únic de les quals és la xicoteta i mitjana empresa comercial que avance en l'adaptació progressiva i harmònica d'eixa estructura comercial a les pautes de l'economia avançada i garantisca que els consumidors de la Comunitat Valenciana disposen d'unes empreses comercials capaces de satisfer eficientment les seues demandes.   
Així, atenent que la Llei 8/1986, de 29 de desembre, d'Ordenació del Comerç i Superfícies Comercials preveu en el capítol I del títol IV, l'acció de foment que desenvoluparà la Generalitat, en allò que afecta la reforma de les estructures comercials, així com la necessitat de preparar el nostre teixit empresarial per als reptes que li deparen els pròxims anys, esta Conselleria d'Indústria, Comerç i Innovació ha considerat oportú reformar i consolidar el marc d'ajudes a la modernització de les pimes comercials, a fi que, atenent totes estes circumstàncies, siga capaç d'incentivar la realització de projectes i actuacions necessaris per a aconseguir l'increment en l'eficiència i la competitivitat.  
Per això, i en virtut de les facultats que m'atorguen l'article 28 de la Llei 5/1983, de 30 de desembre, del Consell, i l'article 47 del Text Refós de la Llei d'Hisenda Pública Valenciana,   
ORDENE  
TÍTOL I  
Disposicions generals  
Article 1. Objecte i àmbit  
1. Mitjançant la present ordre s'establixen les bases reguladores i s'efectua la convocatòria per a la concessió d'ajudes destinades a la millora de la competitivitat i el foment de la qualitat i la innovació de les pimes comercials, a través del projecte Comerç Innova, per a les actuacions que s'indicaran, d'acord amb les consignacions pressupostàries que per a l'exercici 2011 establisca la Llei de Pressupostos de la Generalitat.  
2. Les accions susceptibles de suport són les establides en esta ordre per a cada tipus d'ajuda i s'ajustaran al que s'ha disposat en els apartats següents:  
a) Els sol·licitants podran executar els projectes durant l'exercici 2011, una vegada presentada la sol·licitud, sense esperar que la concessió de l'ajuda es produïsca i sense que això prejutge la decisió que finalment s'hi adopte. Els projectes iniciats amb anterioritat a la data de presentació de la sol·licitud no seran considerats susceptibles de suport.  
b) Es podrà subcontractar l'activitat objecte de la subvenció fins al 100 per cent; en este cas caldrà ajustar-se al que s'ha disposat en l'article 29 de la Llei 38/2003, de 17 de novembre, General de Subvencions.  
Article 2. Naturalesa de les ajudes  
1. Les ajudes previstes en esta ordre tindran la naturalesa jurídica de subvencions públiques.  
2. Les ajudes concedides en virtut d'esta ordre no necessiten ser notificades a la Comissió Europea, per no reunir tots els requisits de l'apartat 1 de l'article 107.1 del TFUE, atés que les ajudes s'acullen al règim de minimis i pel seu import no impliquen un falsejament de la competència que afecte els intercanvis comercials entre els estats membres i, per tant, estan sotmeses al Reglament (CE) núm. 1.998/2006, de la Comissió, de 15 de desembre de 2006 (DOCE L 379 de 28 de desembre de 2006).   
3. En queden excloses les empreses en crisi definides en les directrius comunitàries sobre ajudes estatals de salvament i de reestructuració d'empreses en crisi (DOUE C 244 d'1 d'octubre de 2004).  
4. D'altra banda, l'aplicació d'este règim implica que l'ajuda total de minimis concedida a una empresa determinada no serà superior a 200.000 euros durant el període de tres exercicis fiscals.  
Article 3. Crèdit pressupostari  
La concessió de les ajudes previstes en esta ordre estarà condicionada a l'existència de crèdit adequat i suficient en els pressupostos de la Generalitat per a l'exercici 2011, d'acord amb l'Ordre de 26 de setembre de 1994, de la Conselleria d'Economia i Hisenda, sobre tramitació anticipada d'expedients de despesa i, si és el cas,, es finançaran a càrrec de les línies i els imports globals màxims que a continuació s'assenyalen:  
Capítol IV  
- Línia T5799, Accions de millora de la qualitat en el comerç, ajudes previstes en el títol III, per un import global màxim de 100.000,00 euros.  
Capítol VII  
- Línia T7537, Comerç Innova, ajudes previstes en el títol II, per un import global màxim de 3.750.000,00 euros.  
Els anteriors imports globals màxims, així com el termini de presentació de sol·licituds podran ser ampliats d'acord amb el pressupost disponible. Es delega en la directora general de Comerç i Consum l'aprovació d'estes modificacions. La resolució que es dicte en l'exercici d'esta delegació es publicarà en el Diari Oficial de la Comunitat Valenciana.  
Article 4. Definicions  
Als efectes de les ajudes previstes en esta ordre, s'entendrà per:   
a) Establiment comercial: aquella construcció o instal·lació de caràcter permanent, destinada a l'exercici regular d'activitats comercials considerades en l'article 5, punt 1, amb una sala de vendes i atenció al públic clarament diferenciada. En les activitats majoristes, es considerarà als efectes d'esta ordre l'espai destinat a emmagatzematge i processament propi de l'activitat.  
b) Sala de vendes: les dependències de l'establiment comercial destinades a l'exposició dels productes al client i a l'exercici de l'activitat de venda considerats en el punt 1 de l'article 5.  
c) Comerç associat: aquell que s'integre en cadenes voluntàries, cooperatives de detallistes o cadenes franquiciades.  
d) Comerç agrupat físicament: l'ubicat en mercats, galeries i centres comercials.  
e) Preexistència: exercici de l'activitat, amb l'actual titular, en les condicions fixades en l'article 5 punt 1, amb un any d'antelació respecte de la data de finalització del termini previst en esta ordre per a la presentació de sol·licituds.  
Es consideraran també preexistents, d'acord amb el que s'ha establit en el paràgraf anterior, aquells supòsits en què hi haja continuïtat de l'empresa titular d'este, és a dir, quan havent-se produït el canvi de persona física a jurídica, la titularitat de la majoria simple de les accions d'esta última corresponga a la persona física que anteriorment va ser titular o bé a esta mateixa persona física, el seu cònjuge o parella de fet i/o familiars de fins al segon grau, sempre que hi constaren com a treballadors de l'empresa amb anterioritat a la transformació en persona jurídica. En este mateix sentit, es considerarà que hi ha continuïtat d'empresa quan l'anterior titular fóra una persona física i l'empresa haja sigut transmesa mortis causa al nou titular, o inter vivos en estar l'anterior titular en situació de jubilació, gran invalidesa o invalidesa permanent absoluta reconeguda per l'Institut Nacional de la Seguretat Social. El reconeixement de qualsevol d'estes situacions podrà produir-se en este exercici o en el precedent i el nou titular haurà de complir els requisits de parentiu abans esmentats.  
Així mateix, es considerarà que hi ha preexistència si hi ha relleu generacional en el comerç, i caldrà complir els requisits següents: que l'anterior titular tinga més de 60 anys, que el nou titular no supere els 40 anys, que l'establiment tinga una antiguitat no inferior a cinc anys amb el seu anterior titular i que el relleu s'efectue l'any 2011 o l'anterior i es mantinguen l'activitat principal i la ubicació.  
Es considerarà preexistent en l'activitat cada un dels membres de les agrupacions de persones físiques o jurídiques, públiques o privades, comunitats de béns o qualsevol altre tipus d'unitat econòmica o patrimoni separat, sense personalitat, si se n'acredita la preexistència.  
Es considerarà també com a establiment preexistent l'implantat amb motiu del trasllat d'un establiment anterior que complira els requisits de preexistència, sempre que conserve l'activitat principal i l'àrea d'influència.  
Article 5. Beneficiaris   
1. Podran ser beneficiaris de les ajudes previstes en esta ordre les empreses, qualificades com a pimes, que exercisquen o vagen a exercir l'activitat comercial a la Comunitat Valenciana, en alguna de les següents seccions, grups i classes de la Classificació nacional d'activitats econòmiques, segons el Reial Decret 475/2007, de 13 d'abril, pel qual s'aprova la Classificació nacional d'activitats econòmiques 2009 (CNAE-2009): secció G, excepte: 45.1, 45.2, 46.1, 46.2, 46.35, 46.46, 46.6, 46.71, 46.72, 46.75, 46.76, 46.77, 46.9, 47.26, 47.3, 47.73,47.8 i 47.9.   
En cap cas seran susceptibles de suport les activitats de reparació i manteniment.  
2. Els beneficiaris indicats en el punt anterior hauran de complir els següents requisits:  
a) Estar legalment constituïts.  
b) No estar sotmesos a les prohibicions per a obtenir la condició de beneficiari establides en l'article 13 de la Llei 38/2003, de 17 de novembre, General de Subvencions.  
c) Portar a cap els projectes d'actuació en els seus establiments comercials ubicats a la Comunitat Valenciana.  
d) Materialitzar les actuacions en establiments comercials preexistents i en nous establiments comercials per ampliació d'empresa preexistent, ubicats almenys en planta baixa (llevat que es tracte de comerç agrupat físicament); estar vinculats directament a una activitat comercial prevista en el punt anterior i no estar destinats a funcions productives o de transformació.  
e) Complir la normativa vigent emanada d'esta conselleria quant a la inscripció en els registres que corresponga.  
Article 6. Condicions generals  
1. Als efectes de les ajudes regulades en esta ordre no es computaran com a despeses susceptibles de suport les despeses d'estudi o projecte i direcció d'obra (llevat que estiguen expressament esmentades com a susceptibles de suport), fons de comerç, drets de traspàs, despeses d'alta, permisos i llicències, tributs, adquisició de béns usats, arrendaments financers, despeses de reparació i compra de mercaderies objecte de comercialització.  
2. No es consideraran susceptibles de suport les despeses de dietes i desplaçaments ni les de funcionament habitual de l'empresa.  
3. Les empreses del sector de venda d'alimentació i begudes que complisquen la reglamentació tecnicosanitària i la resta de normativa específica i disposen d'una zona de degustació en el mateix establiment podran ser objecte de suport en les corresponents línies d'ajuda, sempre que l'esmentada zona no represente més del 40 per cent de les dimensions totals de la sala de venda. A efectes de càlcul d'esta zona, el sol·licitant haurà d'aportar pla a escala o acotat de la distribució de la sala de vendes on es grafie l'espai destinat a degustació que comprendrà en tot cas la zona ocupada per taules i cadires, així com l'espai de mostrador que dispose de tamborets o similars per a facilitar la consumició de productes per part dels clients, així com l'espai comú necessari per a l'ús de la zona de degustació. L'equipament específic per a esta zona, en cap cas serà objecte de suport a càrrec d'esta ordre.  
4. En el cas que es porten a cap en el mateix establiment distintes activitats, als efectes de l'impost d'activitats econòmiques, quant a les ajudes establides en esta ordre, es consideraran únicament les actuacions directament vinculades a l'activitat susceptibles de suport. D'altra banda, aquelles actuacions que, estant directament vinculades a l'activitat susceptible de suport, siguen susceptibles d'aprofitament per al desenvolupament de les activitats no susceptibles de suport en el mateix establiment, hauran de prorratejar-se prenent com a referència el volum de negoci atribuïble a cada activitat, llevat que en el desenvolupament de cada ajuda s'especifique un altra condició.  
5. Les pimes que hagen obtingut suports per a la mateixa finalitat en els quatre anys anteriors al de vigència d'esta ordre podran ser beneficiàries de les ajudes recollides en esta, si bé la suma d'allò obtingut en el període indicat i l'ajuda a percebre en l'exercici actual no podrà en cap cas superar l'import global màxim establit per a cada ajuda en esta ordre.  
6. Les ajudes establides en l'article 17.1 es consideren incompatibles entre si.  
Article 7. Definició de pime i microempresa  
1. Als efectes de les ajudes regulades en esta ordre s'entendrà per pimes aquelles empreses que reunisquen els requisits següents:  
a) Que ocupen menys de 250 persones.  
b) Que el volum de negocis anual no supere els 50 milions d'euros o que el balanç general anual no supere els 43 milions d'euros.  
2. En la categoria de pime, es definix microempresa aquella que ocupa menys de 10 persones i amb un volum de negocis anual o un balanç general anual que no supera els 2 milions d'euros.  
3. El còmput dels efectius i imports financers assenyalats s'efectuarà tal com disposa l'annex I del Reglament (CE) núm. 800/2008, de la Comissió, de 6 d'agost de 2008, Reglament General d'Exempció per Categories (DOUE L 214 de 9 d'agost de 2008).  
Article 8. Presentació de sol·licituds i termini  
1. Les sol·licituds per a l'obtenció de les ajudes regulades per la present ordre hauran de dirigir-se a la Direcció General de Comerç i Consum i es presentaran, una per cada ajuda i establiment que se sol·licite, si és el cas, utilitzant l'imprés i l'annex normalitzats, en els corresponents serveis territorials de Comerç o mitjançant qualsevol altra de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Així mateix, es podrà fer la presentació telemàtica de les sol·licituds i per a això s'haurà d'accedir al Catàleg de servicis públics interactius de la Generalitat accessible a través de: www.tramita.gva.es i seleccionar el servici corresponent. Per a poder accedir a este sistema telemàtic, el sol·licitant haurà de disposar de firma electrònica avançada, bé amb el certificat reconegut d'entitat (persones jurídiques), o bé amb el certificat reconegut per a ciutadans (persona física), ambdós emesos per l'autoritat de certificació de la Comunitat Valenciana. En el cas de presentar un certificat digital de persona física i que s'actue en representació d'una persona jurídica, s'hi haurà d'inscriure prèviament en el Registre de Representacions de Caràcter Voluntari davant la Generalitat per a la realització de tràmits per via telemàtica. Si alguns dels documents a aportar juntament amb la sol·licitud no poden ser presentats de forma telemàtica, se'n farà el lliurament per registre d'entrada, en el termini més breu possible dins de l'establit en el punt 5 d'este article.  
2. Les sol·licituds hauran d'anar acompanyades dels documents que a continuació s'assenyalen:  
a) Autorització expressa a la Conselleria d'Indústria, Comerç i Innovació perquè esta comprove les dades d'identitat del sol·licitant, o en cas que es tracte d'una persona jurídica del seu representant, de conformitat amb el Decret 165/2010, de 8 d'octubre, del Consell, pel qual s'establixen mesures de simplificació i de reducció de càrregues administratives en els procediments gestionats per l'administració de la Generalitat i el seu sector públic. No obstant això, si de la comprovació efectuada resultara alguna discordança amb les dades facilitades pel mateix interessat, l'òrgan instructor estarà facultat per a realitzar les actuacions procedents per a aclarir-la. Si el sol·licitant no hi presta el seu consentiment, haurà d'aportar fotocòpia del document nacional d'identitat.  
Quan es tracte d'una persona jurídica, s'haurà d'aportar, a més, documentació acreditativa i identificadora d'esta, consistent en fotocòpia de l'escriptura de constitució/estatuts actualitzada i acreditació de la inscripció en el Registre Mercantil o registre corresponent, així com de la targeta d'identificació fiscal. En el cas que s'hi haguera aportat anteriorment i no haguera patit cap variació, serà suficient el certificat del secretari de l'entitat acreditatiu que no s'ha produït cap canvi en la documentació identificadora de l'entitat i de la vigència del nomenament del president o de qui tinga la representació en la data de presentació de la sol·licitud.   
b) Certificat expedit per l'Agència Estatal de l'Administració Tributària sobre l'Impost d'Activitats Econòmiques.  
c) Memòria, firmada, en la qual s'especifiquen els objectius de la proposta en relació amb l'empresa i l'establiment objecte de l'actuació, així com programa d'actuació que en garantisca l'execució en l'exercici en què es concedix la subvenció.  
d) Pressupostos o factures proforma detallats per partides i preus unitaris. A més, haurà d'aportar-se projecte tècnic, en el cas que ho requerisca la naturalesa de l'actuació i/o quan es tracte d'inversions en obra civil i l'import siga igual o superior a 50.000 euros, més IVA, que haurà de sotmetre's a informe de l'Oficina de Supervisió de Projectes o de tècnics designats per la conselleria. Els pressupostos i/o factures proforma anteriorment esmentats hauran de ser, en tot cas externs a l'empresa.   
e) Llicència municipal d'obres o justificant d'haver-se sol·licitat, en el cas que ho requerisca l'actuació plantejada.  
f) Dades de domiciliació bancària (certificat de titularitat del compte bancari i fitxa de manteniment de tercers, segons model publicat en l'Ordre de 31 d'agost de 2007 de la Conselleria d'Economia, Hisenda i Ocupació), llevat que esta documentació s'haja presentat amb anterioritat davant la Conselleria d'Indústria, Comerç i Innovació i no haja experimentat variació; en este cas hauran de ratificar-se les dades bancàries.   
g) Autorització a la Conselleria d'Indústria, Comerç i Innovació perquè esta obtinga, de forma directa a través de certificats telemàtics, l'acreditació del compliment d'obligacions tributàries i davant la Seguretat Social, en els termes previstos en els articles 18 i 19 del Reial Decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, General de Subvencions. La Direcció General de Comerç i Consum es reserva el dret de requerir el sol·licitant si la informació obtinguda presenta alguna incidència.   
No obstant això, el sol·licitant hi podrà denegar expressament esta autorització; en este cas haurà d'aportar els certificats que a continuació s'assenyalen i que tindran un període de validesa de sis mesos, a comptar des de la data de l'expedició:  
- De l'Agència Estatal d'Administració Tributària, el certificat que acredite que el sol·licitant es troba al corrent en les seues obligacions tributàries.   
- De la Tresoreria General de la Seguretat Social, el certificat acreditatiu que el sol·licitant es troba al corrent en el compliment de les seues obligacions amb la Seguretat Social.  
- Dels serveis territorials de la Conselleria d'Economia, Hisenda i Ocupació, el certificat acreditatiu que el sol·licitant no té deutes de naturalesa tributària amb la Generalitat.   
En este sentit, els certificats expedits per les administracions tributàries i per la Seguretat Social tindran una validesa de sis mesos des de la data de l'expedició, d'acord amb el que s'ha establit en l'article 23.3 del Reial Decret 887/2006, pel qual s'aprova el Reglament de la Llei 38/2003, General de Subvencions.  
h) Declaració responsable que acredite que el sol·licitant no està sotmés a les prohibicions per a obtenir la condició de persona beneficiària establides en l'article 13 de la LGS, no és deutor de la Generalitat per reintegrament de subvencions, complix els requisits exigits en la normativa reguladora, disposa de la documentació que així ho acredita i es compromet a mantenir-ne el compliment fins a l'acabament del procediment.   
i) Declaració responsable relativa al compliment dels requisits establits en l'article 7, acompanyada de:  
- Còpia compulsada de l'últim butlletí de cotització a la Seguretat Social o de la documentació que acredite el nombre dels treballadors per compte d'altri que presten els seus servicis en l'empresa.  
- Còpia compulsada de l'últim balanç general anual o de la documentació fiscal que acredite el volum de negoci, corresponents a l'últim exercici comptable tancat.  
j) Si és el cas, documentació civil, mercantil i laboral que acredite l'existència de la continuïtat d'empresa o altres formes de preexistència definides en l'article 4.e).  
k) Declaració responsable de les ajudes de minimis concedides per qualsevol projecte a l'empresa durant els dos exercicis fiscals anteriors i durant l'exercici fiscal actual, amb indicació d'import, organisme, data de concessió i règim d'ajudes en què s'empara; o si és el cas, declaració de no haver-ne rebut cap. Així mateix, es presentarà declaració responsable sobre les ajudes rebudes per als mateixos costos subvencionables a fi de comprovar que no se superen els límits de l'article 2.5 del Reglament de minimis abans esmentat.   
l) Declaració responsable acreditativa que l'empresa no està en crisi, en el sentit de les directrius comunitàries sobre ajudes estatals de salvament i de reestructuració d'empreses en crisi (DOUE C 244 d'1 d'octubre de 2004).  
m) Declaració responsable del compliment de la normativa sobre integració laboral de persones amb discapacitat o, si és el cas, d'estar-ne exempt.  
n) Diagnòstic o auditoria que determine les actuacions a realitzar si se sol·licita suport per l'article 17.1.d).  
3. Quan la sol·licitud no reunisca els requisits assenyalats en l'article 70 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'adjunte la documentació que d'acord amb esta ordre resulte exigible, es demanarà a l'interessat que en el termini de 10 dies esmene la falta o adjunte els documents preceptius, amb indicació que si no ho fa així es considerarà que ha desistit de la seua petició.   
4. La informació d'esta convocatòria i els impresos normalitzats de sol·licitud estaran disponibles en la pàgina web de la Generalitat (www.gva.es), a partir de la publicació en el Diari Oficial de la Comunitat Valenciana.  
5. El termini de presentació de sol·licituds serà el comprés des de l'endemà de la publicació de la present ordre en el Diari Oficial de la Comunitat Valenciana fins al dia 28 de febrer de 2011.  
Article 9. Criteris d'avaluació  
Per a la concessió de les subvencions es tindran en compte els següents criteris objectius, que serviran de base per a adoptar-ne la resolució:  
a) Segons la destinació de l'actuació:  
1. Realització de diagnòstics punt de venda (article 17.1.c): 35 punts.  
2. Inversions derivades d'auditoria o estudi diagnòstic previ (article 17.1.d): 30 punts.  
3. Inversions en integració comercial (article 17.1.b): 20 punts.  
4. Inversions en equipament (article 17.1.a): 10 punts.  
5. Implantació o actualització de normes o segells de qualitat (article 18): 25 punts per a Comerç Excel·lent i Òptima Web i 15 per a la resta de normes.  
b) Nombre d'establiments comercials, a la Comunitat Valenciana, de la pime: 1 punt per establiment amb el límit de 5 punts.  
c) Nombre de persones que treballen en l'empresa per compte d'altri: 1 punt per treballador amb el límit de 10 punts.  
d) Ser microempresa: 5 punts.  
e) Estar l'establiment per al qual se sol·licita suport ubicat en un mercat municipal: 3 punts.  
f) Tenir vigent el segell Comerç Excel·lent en l'establiment per al qual se sol·licita suport: 4 punts.  
Amb esta finalitat la Direcció General de Comerç i Consum consultarà la vigència, en la data de finalització del termini de presentació de sol·licituds fixat en esta ordre, de l'últim criteri amb la Fundació Valenciana de la Qualitat.  
Article 10. Tramitació i resolució del procediment  
1. La Direcció General de Comerç i Consum, òrgan instructor del procediment, podrà demanar al sol·licitant l'aportació addicional d'altres documents o dades aclaridors que estime necessaris per a resoldre la sol·licitud presentada.  
2. La Direcció General de Comerç i Consum elevarà la proposta formulada per la Comissió de Suports a la Comercialització al conseller d'Indústria, Comerç i Innovació i vicepresident primer del Consell, que dictarà resolució de concessió de l'ajuda on es fixarà expressament la quantia i s'incorporarà, si és el cas, les condicions, obligacions i determinacions accessòries a què haja d'ajustar-se el beneficiari.   
Article 11. Resolució de concessió d'ajuda  
1. El procediment de concessió de les subvencions es tramitarà en règim de concurrència competitiva, que es realitzarà mitjançant comparació de les sol·licituds presentades, amb l'objectiu d'establir una prelació entre estes, d'acord amb els criteris de valoració que s'establixen en la present ordre. No obstant això anterior, no caldrà fixar un ordre de prelació entre les sol·licituds presentades que reunisquen els requisits establits, en el cas que el crèdit consignat en la convocatòria fóra suficient atenent el nombre de sol·licituds, una vegada finalitzat el termini de presentació.  
2. En cas d'empat, tindran preferència en l'adjudicació aquelles empreses que acrediten comptar, amb anterioritat a la publicació d'esta convocatòria, amb un major percentatge de treballadors amb discapacitat en relació amb la seua plantilla, o bé es comprometen a contractar un percentatge superior de treballadors amb discapacitat durant l'àmbit temporal de l'ajuda o subvenció. Si persistix l'empat, es resoldrà per la major puntuació obtinguda en els successius criteris de valoració previstos en esta ordre, i si l'empat persistix, es resoldrà per la data d'entrada de la sol·licitud.  
3. La subvenció per a les actuacions establides en la present ordre es calcularà aplicant el percentatge que resulte en aplicació del règim de concurrència competitiva, arredonida a l'últim euro sencer.  
4. El termini màxim per a resoldre i notificar la concessió de les ajudes que s'establixen en la present ordre serà de sis mesos comptats des de la data límit establida en esta ordre per a la presentació de les sol·licituds.  
5. Transcorregut el termini sense que hi haja recaigut resolució, s'entendrà desestimada la sol·licitud de concessió de l'ajuda en els termes previstos en l'article 44 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
6. La resolució es notificarà als interessats en els termes previstos en l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Les notificacions es faran utilitzant mitjans electrònics sempre que la sol·licitud de subvenció s'haja presentat telemàticament, o en cas que l'interessat no haja assenyalat el dit mitjà com a preferent i no haja optat amb posterioritat per un mitjà diferent, tal com establixen els articles 27 i 28 de la Llei 11/2007, de 22 de juny, d'Accés Electrònic dels Ciutadans als Serveis Públics. Els avisos de les notificacions telemàtiques s'enviaran a l'adreça de correu electrònic indicada en la sol·licitud general de subvenció. Una vegada rebut l'avís, o sempre que l'interessat ho desitge, es podrà acudir a l'àrea personal de teletramitació que la Generalitat posa a la seua disposició a través del portal de tramitació telemàtica (https://www.tramita.gva.es), on podrà accedir a les notificacions efectuades, i se n'acusarà recepció de la lectura  
7. Les subvencions concedides seran publicades en el Diari Oficial de la Comunitat Valenciana, amb indicació de convocatòria, programa i crèdit pressupostari a què s'imputen, beneficiari, quantitat concedida i finalitat o finalitats de la subvenció.  
8. Les resolucions a què es referixen els paràgrafs anteriors esgoten la via administrativa i contra estes podrà interposar-se recurs de reposició davant l'òrgan que va dictar l'acte, en el termini d'un mes a comptar des de l'endemà de la notificació de la resolució corresponent, o recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos a comptar des de l'endemà de la notificació de la resolució corresponent.  
Article 12. Resolució d'incidències  
1. La Direcció General de Comerç i Consum, per delegació del conseller d'Indústria, Comerç i Innovació, resoldrà les incidències que es produïsquen amb posterioritat a l'esmentada concessió. Es delega també expressament en el titular del dit òrgan la correcció, si és el cas, dels errors que puguen produir-se en la concessió de les ajudes.  
2. Les modificacions que tinguen lloc com a conseqüència de la resolució d'incidències no podran implicar un canvi en la baremació efectuada per a l'adjudicació.   
Article 13. Control de les accions  
La Direcció General de Comerç i Consum realitzarà el control i seguiment de les actuacions a través de les accions que consideren necessàries.  
Article 14. Liquidació de les ajudes  
1. La liquidació de les ajudes s'efectuarà una vegada executat el projecte en la totalitat, d'acord amb la sol·licitud presentada i en els termes fixats per a la concessió de l'ajuda.  
2. Als efectes del que s'ha establit en el punt anterior, els beneficiaris, fins al 30 de setembre de 2011 inclusivament, i llevat que per circumstàncies concurrents s'establisca un termini distint en la resolució de concessió de l'ajuda, hauran de presentar:  
a) La justificació de la despesa realitzada, que revestirà la forma de compte justificatiu. S'efectuarà mitjançant una relació detallada de les actuacions realitzades a què dóna suport la subvenció, amb indicació de cada una de les despeses incorregudes (amb identificació del creditor i del document, l'import, la data d'emissió i la data de pagament), i es manifestarà expressament que s'ha complit l'objecte de la subvenció i que els béns o millores es destinaran als fins concrets per als quals es va concedir la subvenció per un període no inferior a cinc anys, en cas de béns inscriptibles en un registre públic, ni a dos anys, per a la resta de béns.  
b) Acreditació de l'import, la procedència i l'aplicació dels fons propis i d'altres subvencions i ingressos amb els quals, a més de la subvenció, hagen sigut finançades les actuacions. Amb esta finalitat, el beneficiari presentarà una declaració responsable detallada.  
c) Justificants originals de les despeses realitzades: factures i la resta de documents de valor probatori equivalent, amb validesa en el tràfic juridicomercantil o amb eficàcia administrativa, justificatius de la despesa efectuada, expedits d'acord amb la normativa vigent. Les factures hauran de tenir les dades formals que exigix per a la seua expedició el Reial Decret 1.496/2003, de 28 de novembre, pel qual s'aprova el reglament que regula les obligacions de facturació i es modifica el Reglament de l'Impost sobre el Valor Afegit.  
Així mateix, es presentarà documentació acreditativa del pagament: rebuts, transferències o càrrecs bancaris o, si és el cas, còpia dels efectes mercantils lliurats al proveïdor o creditor garantits per una entitat financera o companyia d'assegurances.  
d) En les subvencions per a inversions que hagueren necessitat projecte tècnic, es presentaran els corresponents certificats d'obra i certificat final d'obra. Així mateix, les factures esmentades en el punt c) hauran d'estar referides a les unitats d'obra que consten en el projecte.  
e) Documentació acreditativa, si és el cas, del compliment de les obligacions i condicions que s'hagueren establit en la resolució.  
f) En el cas que el beneficiari haja denegat expressament el seu consentiment perquè la Conselleria obtinga directament els corresponents certificats telemàtics, acreditació que el beneficiari es troba al corrent en el compliment de les seues obligacions tributàries i amb la Seguretat Social.  
g) Quan l'import de la despesa subvencionable supere la quantia de 30.000 euros en el supòsit de cost per execució d'obra, o de 12.000 euros en el supòsit de subministrament de béns d'equip o prestació de servicis per empreses de consultoria o assistència tècnica, el beneficiari haurà d'aportar també justificació d'haver sol·licitat com a mínim tres ofertes de diferents proveïdors, llevat que no hi haja al mercat suficient nombre d'entitats que subministren o presten el servici, i justificació de la que s'ha triat quan no recaiga en la proposta econòmica més avantatjosa.  
h) En les subvencions a diagnòstics i auditories, se'n presentarà una còpia en suport electrònic CD i format PDF (Portable Document Format).  
Article 15. Obligacions del beneficiari  
Són obligacions del beneficiari:  
- Complir l'objectiu, executar el projecte o realitzar l'activitat que fonamenta la concessió de subvencions.  
- Acreditar la realització de l'actuació, així com el compliment dels requisits i les condicions que determinen la concessió de l'ajuda.  
- Fer constar, si és el cas, de manera explícita, en la difusió de les actuacions subvencionades, el suport de la Conselleria d'Indústria, Comerç i Innovació i, si és procedent, del Fons Europeu de Desenvolupament Regional.  
- Comunicar, en qualsevol moment de la vigència de l'expedient, i en tot cas amb anterioritat a la justificació de l'actuació subvencionada, altres ajudes públiques o privades que haguera obtingut o sol·licitat per al mateix projecte amb posterioritat a la data de presentació de la sol·licitud.  
- En el cas d'ajudes a la inversió, destinar els béns objecte de subvenció al fi concret per al qual es va concedir, durant un període mínim de cinc anys en cas de béns inscriptibles en un registre públic, o de dos anys per a la resta de béns.  
- El sotmetiment a les actuacions de control financer de la Intervenció General de la Generalitat i, si és el cas, dels òrgans competents del Fons Europeu de Desenvolupament Regional en relació amb les ajudes concedides.  
- Disposar de llibres comptables, registres diligenciats i la resta de documents degudament autenticats en els termes exigits per la legislació aplicable a la pime beneficiària de l'ajuda, amb la finalitat de garantir l'adequat exercici de les facultats de comprovació o control.  
- Conservar els documents justificatius de l'aplicació dels fons rebuts, inclosos els documents electrònics, mentre puguen ser objecte de les actuacions de verificació i control.  
Article 16. Minoració i resolució de l'ajuda concedida  
1. L'alteració d'alguna de les característiques no substancials de l'actuació aprovada, l'incompliment d'alguna de les condicions establides en la resolució, l'execució inadequada de part de la despesa aprovada, l'execució parcial o per menor import, la insuficient justificació d'alguna de les despeses efectivament realitzades o la concessió d'altres ajudes públiques o privades, amb posterioritat a la presentació de la sol·licitud, si en conjunt superen els límits establits, podrà donar lloc a la minoració de la subvenció concedida.  
2. L'incompliment pel beneficiari de qualsevol dels requisits, les condicions i la resta de circumstàncies que donaren lloc a l'atorgament de la subvenció, que estiga iniciat el projecte en la data de presentació de la sol·licitud, així com l'incompliment de les obligacions imposades al beneficiari, la variació de la finalitat de l'actuació o la falta de justificació de la seua realització en els terminis establits a l'efecte, donarà lloc a la incoació per l'òrgan competent per a la concessió de les ajudes, del corresponent expedient que podrà finalitzar si és el cas, amb la resolució de la subvenció i l'obligació de reintegrar les ajudes percebudes i els interessos de demora des del moment del pagament de la subvenció. En la tramitació del procediment es garantirà, en tot cas, el dret de l'interessat a l'audiència.   
TÍTOL II  
Comerç Innova  
Article 17. Accions i quanties susceptibles de suport  
1. Seran susceptibles de suport les inversions que es concreten en alguna de les actuacions següents:  
a) Modernització d'establiment. Es considerarà susceptible de suport l'adquisició d'equipament per a l'establiment comercial en, almenys, una de les següents matèries:   
- Exposició, emmagatzematge i venda del producte.  
- Senyalització i identificació de l'establiment.  
- Informàtica per a la implantació de sistemes d'informació, gestió i comunicació. Es considerarà susceptible de suport la creació de pàgines web i se n'exclouran els programes i aplicacions.  
- Sistemes de seguretat.  
- Accessibilitat.  
- Estalvi energètic.  
- Tractament de residus.  
b) Integració comercial. Es consideraran susceptibles de suport els recursos invertits per l'empresa per a la participació o accés a la forma associada o integrada, independentment de la forma jurídica que hi adopte, així com les inversions necessàries per a l'adequació de l'establiment comercial a este efecte. En este cas no caldrà acreditar-ne preexistència.  
c) Realització de diagnòstic de punt de venda, que definisca de forma justificada i raonada les inversions i estratègies que han de portar-se a cap en l'establiment comercial per a millorar-ne la posició innovadora i competitiva en el mercat. Les propostes en inversions hauran de descriure, almenys, les necessitats en: obra civil, equipament, introducció de noves tecnologies i/o servicis, normalització d'imatge, estudi d'accessos i recorreguts interns, estalvi energètic, tractament i eliminació de residus i millora de l'accessibilitat.  
d) Innovació comercial. Es considerarà susceptible de suport la realització de totes les inversions definides per un estudi diagnòstic de punt de venda, diagnòstics d'innovació del punt de venda o auditories d'innovació a què dóna suport esta conselleria o que complisquen els requisits exigits en la convocatòria anual en què es va realitzar, si és el cas. En estos casos s'inclouran les despeses de projecte i direcció d'obra en el cas que es facen obres que ho requerisquen. Es consideraran susceptibles de suport les inversions derivades d'estos estudis si es realitzaren durant l'exercici 2006 o amb posterioritat.  
2. Podran concedir-se suports de fins al 35 per cent, amb el límit de 25.000 euros, sobre les actuacions considerades subvencionables, excepte per a les establides en l'apartat c) del punt anterior en les quals el suport serà de fins al 100%, amb el límit de 1.000 euros.  
3. S'exigirà una inversió susceptible de suport no inferior a 5.000 euros perquè les actuacions puguen ser subvencionades, excepte per a les actuacions previstes en l'apartat c) del punt anterior.  
TÍTOL III  
Qualitat pimes  
Article 18. Accions i quanties susceptibles de suport   
1. Les ajudes hauran d'anar destinades a finançar les despeses corrents d'auditoria i consultoria per a la implantació o actualització dels segells Comerç Excel·lent i Òptima Web en establiments comercials i de normes de qualitat de les famílies UNE-EN APU 4824 i 14317. A efectes d'esta ordre, per al reconeixement de la implantació del segell Comerç Excel·lent s'acceptarà l'emés per la Fundació Valenciana de la Qualitat i per a Òptima Web l'emés per ANETCOM. En estos casos no caldrà acreditar-ne preexistència.  
2. L'ajuda a concedir a les accions considerades susceptibles de suport serà de fins al 100%, amb el límit de 750 euros per establiment.  
3. En el cas de sol·licitar suport per a la implantació o actualització del segell Comerç Excel·lent, només es consideraran susceptibles de suport els establiments dedicats a l'activitat de comerç detallista.  
DISPOSICIONS ADDICIONALS  
Primera  
Les ajudes previstes en la present ordre podran estar cofinançades pel Fons Europeu de Desenvolupament Regional, a través del Pla de Millora de la Qualitat del Ministeri d'Indústria, Turisme i Comerç.  
Segona  
1. En el supòsit que els documents exigits que s'han d'adjuntar a la sol·licitud de concessió d'ajudes ja estigueren en poder de qualsevol òrgan de l'administració actuant, el sol·licitant podrà acollir-se al que s'ha establit en l'apartat f) de l'article 35 de la Llei 30/1992, de Règim Jurídic de les Administracions Públiques i del Procediment Administratiu Comú, sempre que s'hi facen constar la data i l'òrgan o la dependència on es presentaren o, si és el cas, s'emeteren, i que no hagen transcorregut més de cinc anys des de l'acabament del procediment a què corresponguen.  
2. En els supòsits d'impossibilitat material d'obtenir el document, l'òrgan competent podrà requerir-ne al sol·licitant la presentació o, si no és possible, l'acreditació per altres mitjans dels requisits a què es referix el document.  
Tercera  
1. En el supòsit d'ajudes cofinançades amb fons comunitaris s'aplicarà el procediment establit en la present ordre, que s'haurà d'adequar a les especialitats i complir els requisits que, si és el cas, es determinen en relació amb estes.  
2. La publicitat de les esmentades ajudes haurà de realitzar-se d'acord amb la normativa comunitària en la matèria.  
3. Les ajudes regulades en la present ordre no s'acumularan a cap altra ajuda pública corresponent a les mateixes despeses subvencionables, si l'esmentada acumulació dóna lloc a una intensitat d'ajuda superior a l'establida per a les circumstàncies concretes de cada cas en un reglament d'exempció per categories o en una decisió adoptada per la Comissió.  
DISPOSICIONS FINALS  
Primera  
Es faculta el secretari autonòmic d'Indústria, Comerç i Innovació per a dictar les resolucions necessàries per al desplegament, l'eficàcia i l'execució de la present ordre.  
Segona  
La present ordre entrarà en vigor l'endemà de la publicació en el Diari Oficial de la Comunitat Valenciana.  
València, 30 de desembre de 2010  
El conseller d'Indústria, Comerç i Innovació  
i vicepresident primer del Consell  
VICENTE RAMBLA MOMPLET